Länsimetron liikennöinti näkyi autojen määrässä heti ensimmäisellä viikolla. Länsiväylällä autojen määrä väheni päivässä noin viisi prosenttia, perjantaita lukuun ottamatta. Yle laski Länsiväylän autojen määrän vertailun vuoksi lokakuun alusta marraskuun puoliväliin.

Länsiväylällä autojen määrä väheni päivässä noin 1 500:lla. Autojen määrän väheneminen oli viime viikolla nähtävissä myös Turunväylällä, mutta ei Itäväylällä. Tulevaisuuden tavoite on 7 000 autoa vähemmän tiellä päivässä.

Yle Uutisgrafiikka

Näin juttu tehtiin Jutun laskelmat perustuvat Liikenneviraston automaattisen liikennemittauksen aineistoon. Yle selvitti Hanasaaren kohdalla Helsingin ja Espoon rajalla olevasta mittauspisteestä autojen keskiarvon ajalta 2.10.2017–17.11.2017. Syyslomaviikko jätettiin laskuista pois. Länsimetron avautumisen jälkeisen ajan liikennemäärät suhteutettiin keskiarvoon.

Ensimmäistä kertaa metron kyydissä Aalto-yliopiston pysäkille matkaava Juha Kaunisto on vielä harkitsevalla kannalla.

– Kyllä minä käytän vielä osittain autoa, mutta saa nähdä jatkossa, Kaunisto hymähtää.

Viereisellä penkillä Aalto-yliopiston pysäkille on menossa myös Susanna Lehtinen. Lehtinen iloitsee siitä, että Itä-Helsingistä työmatka on käytännössä puolittunut metron aloituksen myötä. Aiemmin matka kesti bussin odotuksineen noin tunnin, nyt enää 35 minuuttia.

– Mahtava keksintö, Lehtinen huikkaa.

Myös Lauttasaaresta tulevalla Kari Kotilalla on uudessa kulkupelissä opettelemista.

– Huomaan, että olen nyt työpaikalla ihan liian aikaisin, Kotila nauraa.

Metromatkustajia Kampin asemalla. Ronnie Holmberg / Yle

Länsimetron uusilla asemilla on vielä kasvun varaa

Länsimetrolla on jo nyt päivittäin 60 000 uutta metron käyttäjää. Isoimpien uusien asemien, Matinkylän ja Tapiolan tulevaisuuden tavoite vuonna 2025 on jopa 30 000 matkustajaa päivässä.

Matinkylä ylsikin jo länsimetron liikennöinnin ensimmäisellä viikolla 20 000 matkustajaan. Tapiolassa on varaa yli kaksinkertaistaa matkustajat.

Toisaalta useimpien uusien metroasemien läheisyyteen aiotaan rakentaa paljon lisää asuntoja. Se lisää matkustajamääriä tulevaisuudessa.

Nyt vielä pieneltä tuntuvan Keilaniemen rooli Raide-Jokerin liityntäasemana muuttuu tulevaisuudessa huomattavasti.

Marja Väänänen / Yle

Bussien liityntäliikenteen aloitus mullistaa Espoon bussiliikenteen

Seuraava mullistus lännestä matkaaville on bussien liityntäliikenteen aloitus Espoossa vuoden alussa. Sen jälkeen suorat bussilinjat Kamppiin loppuvat.

– Tämä bussiliityntäliikenteen uudistus on mittaluokassaan todella iso muutos Helsingin seudulle. Ihmiset joutuvat muuttamaan liikkumiskäyttäytymistään, jos he ovat tulleet suorilla busseilla tänne Helsingin keskustaan. Espoon lisäksi tämä koskee Kirkkonummen eteläosia ja Lauttasaarta, HSL:n osastonjohtaja Tero Anttila muistuttaa.

Kirkkonummelta Helsingin keskustaan bussilla ja metrolla kulkeva Johan Wahlsberg on vielä epäileväinen, helpottaako nyt Matinkylästä kulkeva metro elämää vai ei.

Bussiliityntäliikenteen uudistus on mittaluokassaan todella iso muutos Helsingin seudulle. Tero Anttila

– Joo ja ei. Millä tavalla? Aikataulut ovat mukavampia. Mutta Kirkkonummen suunnalta bussivuorot ovat mitä ovat. Ei niitä ole tullut lisää. Vuoden alussa tilanteen pitäisi parantua.

Espoon keskuksen lähistöltä Kamppiin bussilla kulkeva Katja Isoaho on huolestunut vuodenvaihteen muutoksesta.

– Nyt kuljen kahdella bussilla. Jatkossa kuljen sitten bussilla, junalla tai metrolla ja ratikalla. Ei se ole ihan reilua.

Teini-ikäisen Katariina Kuisman mielestä tilanne on aika fifty–fifty.

– Minun pitää tulla aina bussilla ensin metrolle. Mutta tykkään, kun metroja kulkee niin usein.

Yle seuraa tiiviisti joukkoliikenteen muutoksia myös ensi vuoden puolella.

Kampin bussiterminaalin tulolaituri. Ronnie Holmberg / Yle

Lue myös:

Selvitimme Helsingin ruuhkahuiput: Pahin hetki on keskellä viikkoa kello 8.30

Länsimetron ensimmäinen arkiaamu ruuhkineen on sujunut hyvin – "Vielä ei ole löydetty metroon"

Länsimetro houkuttaa tutkimusmatkailijoita – "En tähän mennessä ole oikeastaan koskaan käynyt Espoossa"

Länsimetron tie vitsistä kulkuvälineeksi – olemmeko matkalla yhteen suureen Helsinkiin?